“Namangan” erkin iqtisodiy zonasini tashkil etish to‘g‘risida

Namangan viloyatining ishlab chiqarish va resurs salohiyatini kompleks rivojlantirish, mineral-xomashyo va qishloq xo‘jaligi resurslarini chuqur qayta ishlash bo‘yicha yuqori texnologik va eksportbop mahsulot ishlab chiqarishlarni tashkil etishga to‘g‘ridan to‘g‘ri investitsiyalarni jalb qilish uchun kulay shart-sharoitlar yaratish xamda shu asosda viloyatning, birinchi navbatda, Markaziy Osiyo mamlakatlarining chegaradosh hududlari bilan eksport salohiyatini oshirish, yangi ish o‘rinlari tashkil etish xamda hudud aholisi farovonligini oshirish maqsadida:
 1. Namangan viloyati hokimligi, O‘zbekiston Respublikasi Iqtisodiyot vazirligi, Moliya vazirligi, Investitsiyalar bo‘yicha davlat qo‘mitasi, Xususiylashtirilgan korxonalarga ko‘maklashish va raqobatni rivojlantirish davlat qo‘mitasining Namangan viloyati Chust tumanida “Namangan” erkin iqtisodiy zonasini (keyingi o‘rinlarda — “Namangan” EIZ deb yuritiladi) tashkil etish to‘g‘risidagi taklifiga rozilik berilsin.
 2. Kuyidagilar “Namangan” EIZning asosiy vazifalari va faoliyati yo‘nalishlari etib belgilansin:
 tashki bozorlarda talab etilayotgan va import o‘rnini bosuvchi, yuqori qo‘shilgan qiymatga ega mahsulotlar ishlab chiqarish bo‘yicha zamonaviy ishlab chiqarishlarni tashkil qilish uchun to‘g‘ridan to‘g‘ri xorijiy va mahalliy investitsiyalarni jalb etish;
 Namangan viloyatining ishlab chiqarish va resurs salohiyatlaridan kompleks xamda samarali foydalanishni ta’minlash;
 meva-sabzavot va qishloq xo‘jaligi mahsulotlarini chuqur qayta ishlash, saqlash va qadoqlash, to‘qimachilik, poyabzal va charm-galantereya, oziq-ovqat, elektrotexnika sanoati, mashinasozlik va avtomobilsozlik, qurilish materiallarini ishlab chiqarish sohasida yangi ishlab chiqarishlarni tashkil etish;
 mahalliy xomashyo va materiallar negizida mustahkam kooperatsiya aloqalarini o‘rnatish hamda erkin iqtisodiy zonalar korxonalari o‘rtasida va umuman respublikada sanoat kooperatsiyasini rivojlantirish asosida yuqori texnologiyali mahsulotlar ishlab chiqarishni mahalliylashtirish jarayonlarini chuqurlashtirish;
 “Namangan” EIZ hududida ishlab chiqarish, muhandislik-kommunikatsiya, yo‘l-transport va ijtimoiy infratuzilmani jadal rivojlantirish, shuningdek, ushbu hududda sifatli logistika xizmatlari ko‘rsatish bo‘yicha zamonaviy infratuzilmani shakllantirish;
 “Namangan” EIZning soha kadrlariga bo‘lgan joriy va istiqboldagi ehtiyojlaridan kelib chiqib, yuqori malakali mutaxassislar tayyorlashni tashkil etish, shu jumladan, ularning “Namangan” erkin iqtisodiy zonada joylashgan hududdagi korxonalarda ishlab chiqarish amaliyotini o‘tashida qatnashish.
 3. Belgilansinki:
 “Namangan” EIZning faoliyat yuritish muddati 30 yilni tashkil etadi va ushbu muddat keyinchalik uzaytirilishi mumkin;
 “Namangan” EIZ faoliyat yuritadigan muddat davomida uning hududida alohida soliq, bojxona va valyuta tartiblari amal qiladi.
 4. O‘zbekiston Respublikasi Prezidentining “Erkin iqtisodiy zonalar faoliyatini faollashtirish va kengaytirishga doir qo‘shimcha chora-tadbirlar to‘g‘risida” 2016-yil 26-oktabrdagi PF-4853-sonli Farmonining 3, 4 va 5-bandlari qoidalari “Namangan” EIZ ishtirokchilariga tatbiq etilsin.
 5. Quyidagilar:
 “Namangan” EIZning bosh rejasini ishlab chiqish bo‘yicha Namangan viloyati hokimligi huzuridagi “Yagona buyurtmachi xizmati” IK” DUK — buyurtmachi etib;
 “Namangan” EIZning bosh rejasini ishlab chiqish bo‘yicha bosh pudratchi tashkiloti tanlov asosida aniqlanadi;
 Namangan viloyatining mahalliy budjeti mablag‘lari, shuningdek, qonunchilikda taqiqlanmagan boshqa manbalar “Namangan” EIZning bosh rejasini ishlab chiqish uchun moliyalashtirish manbalari etib belgilansin.
 6. Namangan viloyati Erkin iqtisodiy zonalar va kichik sanoat zonalari ma’muriy kengashi O‘zbekiston Respublikasi Investitsiyalar bo‘yicha davlat qo‘mitasi, O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasi, O‘zbekiston Respublikasi Qurilish vazirligi, Ekologiya va atrof-muhitni muhofaza qilish davlat qo‘mitasi bilan birgalikda:
 bir oy muddatda “Namangan” EIZning chegaralariga aniqlik kiritish, ularni kelgusida kengaytirish bo‘yicha takliflarni Erkin iqtisodiy zonalar va kichik sanoat zonalari ma’muriy kengashlarining faoliyatini muvofiqlashtirish bo‘yicha Respublika kengashiga belgilangan tartibda kiritilishini ta’minlasin;
 ikki oy muddatda “Namangan” EIZning bosh rejasi ishlab chiqilishini va tasdiqlash uchun Erkin iqtisodiy zonalar va kichik sanoat zonalari ma’muriy kengashlarining faoliyatini muvofiqlashtirish bo‘yicha Respublika kengashiga belgilangan tartibda kiritilishini ta’minlasin.
 7. O‘zbekiston Respublikasi Investitsiyalar bo‘yicha davlat qo‘mitasi Iqtisodiyot vazirligi, Moliya vazirligi, Adliya vazirligi va Namangan viloyati hokimligi bilan birgalikda bir oy muddatda “Namangan” EIZ faoliyatini tashkil etishni nazarda tutuvchi Vazirlar Mahkamasi qarori loyihasini Vazirlar Mahkamasiga kiritsin.
 8. “Namangan” erkin iqtisodiy zonasining transport, muhandislik-kommunikatsiya infratuzilmalarini jadal rivojlantirish dasturi ilovaga muvofiq tasdiqlansin.
 O‘zbekiston Respublikasi Uy-joy kommunal xizmat ko‘rsatish vazirligi, Axborot texnologiyalari va kommunikatsiyalarini rivojlantirish vazirligi, Avtomobil yo‘llari davlat qo‘mitasi, “O‘zbekenergo” AJ, “O‘ztransgaz” AJ, Namangan viloyati hokimligi hamda boshqa muhandislik-kommunikatsiya xizmatlari ko‘rsatuvchilar “Namangan” EIZ hududiga muhandislik-kommunikatsiya infratuzilmalari yetkazib berilishini tasdiqlangan dastur doirasida ta’minlasinlar.
 9. O‘zbekiston Respublikasi Uy-joy kommunal xizmat ko‘rsatish vazirligi, Namangan viloyati hokimligi Namangan viloyati mahalliy budjeti va “Namangan” EIZ qatnashchilari tomonidan moliyalashtiriladigan mablag‘lar hisobidan lokal suv ta’minoti inshootlari qurilishini va kanalizatsiya suvlari tozalanishini ta’minlasin.
 10. Investitsiyalar va tashqi savdo vazirligi:
 ikki oy muddatda manfaatdor vazirliklar va idoralar bilan birgalikda Namangan viloyatining mavjud mineral-xomashyo resurslarini inobatga olgan holda, import tarkibini har tomonlama tahlil qilish asosida “Namangan” EIZ hududida import o‘rnini bosuvchi va eksportga yo‘naltirilgan tayyor mahsulotlar, materiallar va butlovchi buyumlar turlarini ishlab chiqarish korxonalarini joylashtirish bo‘yicha Dasturlar — “Yo‘l xaritalari” ishlab chiqilishini ta’minlasin; 
 O‘zbekiston Respublikasi Moliya vazirligi, Iqtisodiy taraqqiyot va kambag‘allikni qisqartirish vazirligi bilan birgalikda har yili O‘zbekiston Respublikasining rivojlanish davlat dasturlarini shakllantirishda belgilangan tartibda ularga “Namangan” EIZning muhandislik-kommunikatsiya, yo‘l-transport infratuzilmasini rivojlantirish bo‘yicha loyihalar kiritilishini nazarda tutsin.
 11. O‘zbekiston Respublikasi Davlat bojxona qo‘mitasi qo‘shni davlatlar bilan o‘zaro savdo hajmini oshirish maqsadida bir oy muddatda Vazirlar Mahkamasiga Namangan viloyati Chust tumanida bojxona postini tashkil etish to‘g‘risida taklif kiritsin.
 12. O‘zbekiston Respublikasi Iqtisodiyot vazirligi Namangan viloyati hokimligi, O‘zbekiston Respublikasi Xususiylashtirilgan korxonalar ko‘maklashish va raqobatni rivojlantirish davlat qo‘mitasi, Yer resurslari, geodeziya, kartografiya va davlat kadastri davlat qo‘mitasi, “O‘zbekenergo” AJ, “O‘ztransgaz” AJ va boshqa manfaatdor vazirlik va idoralar bilan birgalikda bir oy muddatda “Namangan” EIZ hududini kengaytirish maqsadida Chortoq va To‘raqo‘rg‘on tumanlaridagi yer uchastkalarini ularda foydalanilmayotgan va bo‘sh turgan davlat mulki obyektlarining mavjudligini, ularning sanoatga moslashtirilganligini, muhandislik-kommunikatsiya infratuzilmasi bilan ta’minlanganligini joyiga chiqqan holda o‘rgansin va natijalar bo‘yicha asoslangan takliflarni, shuningdek aniq investitsion takliflarni Vazirlar Mahkamasiga kiritsin.
 13. Namangan viloyati Erkin iqtisodiy zonalar va kichik sanoat zonalari ma’muriy kengashi, O‘zbekiston Respublikasi Iqtisodiyot vazirligi, Investitsiyalar bo‘yicha davlat qo‘mitasi bilan birgalikda mazkur Farmonning ijrosi va amalga oshirilgan chora-tadbirlarning samaradorligi to‘g‘risida 2019-yil 10-yanvarga kadar axborot bersin.
 14. O‘zbekiston Respublikasi Iqtisodiyot vazirligi qonun hujjatlariga ushbu Farmondan kelib chiqadigan o‘zgartish va qo‘shimchalar to‘g‘risidagi takliflarni bir oy muddatda O‘zbekiston Respublikasi Vazirlar Mahkamasiga kiritsin.
 15. Mazkur Farmonning ijrosini nazorat qilish O‘zbekiston Respublikasi Bosh vazirining o‘rinbosari — O‘zbekiston Respublikasi Investitsiyalar bo‘yicha davlat qo‘mitasi raisi S.R. Xolmurodov va Namangan viloyati hokimi X.X. Bozorov zimmasiga yuklansin.